送石宰
作者：王炎
朝代：宋

paragraphs: 溪頭雪後梅花發，飛鳬東去朝雙闕。
涉溪父老肩相摩，再拜路旁皆惜別。
問侯何以能得民，胸中仁氣如陽春。
攀轅徒切侯不住，金馬石渠須若人。
雲溪野叟久閉戶，時枉高軒肯相顧。
何不臨分把一杯，天寒懶出無他故。
別離羞作兒女悲，此行穩上青雲衢。
相思要得知健否，寄我平安雙鯉魚。